Source: https://www.edilex.fi/uutiset/asiasanat/Rikoksen%20valmistelu
Timestamp: 2019-10-15 14:45:42+00:00
Document Index: 21908114

Matched Legal Cases: ['KKO ', 'KKO ', 'KKO ', 'KKO ', 'KKO ', 'kko ']

13.9.2018 14.29
Helsingin käräjäoikeus tuomitsi vuonna 2002 syntyneen nuoren miehen törkeän henkeen tai terveyteen kohdistuvan rikoksen valmistelusta - vuonna 2001 syntynyt nuori mies jätettiin syyntakeettomana rangaistukseen tuomitsematta Vastaajat olivat laatineet yksityiskohtaisen suunnitelman henkirikoksen tekemisestä. Tekoa ja sen yksityiskohtia oli suunniteltu matkapuhelimilla ryhmäkeskusteluun lähetettyjen viestien välityksin sekä henkilökohtaisesti keskustellen. Vastaajat olivat neuvotelleet mahdollisista tekopaikoista ja muun muassa vertailleet eri tekotapoihin liittyviä riskejä. Tekohetkellä 15-vuotias vastaaja tuomittiin 1 vuoden 7 kuukauden pituiseen ehdolliseen vankeusrangaistukseen 31.12.2020 päättyvin koeajoin. Lisäksi hänet määrättiin ehdollisen vankeusrangaistuksen tehosteeksi valvontaan 1 vuoden 3 kuukauden ajaksi. Tekohetkellä 16-vuotias vastaaja oli mielentilatutkimuksen perusteella ollut tekoaikaan syyntakeeton, minkä vuoksi hänet jätettiin rangaistukseen tuomitsematta. 15-vuotiaalta vastaajalta takavarikoidut veitset tuomittiin valtiolle menetetyiksi. (Vailla lainvoimaa 13.9.2018)
29.5.2018 9.06
Toisin kuin käräjäoikeus hovioikeus tuomitsi "sarjakuristajan" törkeän henkeen tai terveyteen kohdistuvan rikoksen valmistelustaHelsingin hovioikeus tuomitsi A:n 2 vuoden 6 kuukauden vankeusrangaistukseen alkuvuodesta 2017 tapahtuneesta törkeän henkeen tai terveyteen kohdistuvan rikoksen valmistelusta. Hovioikeus päätyi siten käräjäoikeudesta poiketen katsomaan, että A oli laatinut yksityiskohtaisen suunnitelman kohdistaakseen nuoreen naiseen kuristamista ja hengityksen salpaamista sisältävän teon ja siten suunnitellut törkeän pahoinpitelyn sisältävän teon tekemistä. A määrättiin hovioikeuden tuomiolla heti vangittavaksi.
5.7.2017 10.30
KKO hylkäsi syytteen törkeän henkeen tai terveyteen kohdistuvan rikoksen valmistelusta KKO on hovioikeuden tavoin hylännyt syytteen, joka koski törkeän henkeen tai terveyteen kohdistuvan rikoksen valmistelua. Asiassa oli kysymys tapahtumasarjasta, jossa mies oli toistuvasti uhannut sisartaan tappamisella tai väkivallalla. KO oli kesäkuussa 2015 antamallaan tuomiolla tuominnut miehen sisareensa kohdistuneesta törkeästä henkeen tai terveyteen kohdistuvan rikoksen valmistelusta sekä pahoinpitelystä yhteiseen 2 vuoden 1 kuukauden ehdottomaan vankeusrangaistukseen. HO hylkäsi syytteen rikoksen valmistelun osalta, mutta tuomitsi miehen pahoinpitelystä 6 kuukauden ehdolliseen vankeuteen. KKO käsitteli asiaa ainoastaan rikoksen valmistelua koskevan syytteen osalta. KKO:n mukaan asiassa keskeisellä sijalla oli mm. se, oliko mies syyttäjän väittämin tavoin tietyn ajan sisällä laatinut yksityiskohtaisen suunnitelman henkirikoksesta. Ottaen huomioon uhkausten vaihteleva laatu ja kohdistumisen useisiin eri tahoihin, viesteistä ei KKO:n mukaan voitu riittävän luotettavasti päätellä, että mies oli päättänyt yksityiskohtaisen suunnitelman turvin tappaa sisarensa. Koska syyte koski nimenomaan tappamisen valmistelua, hylkäsi KKO hovioikeuden tavoin syytteen. Kyseessä on ensimmäinen kerta, kun KKO antoi ennakkopäätöksen törkeän henkeen tai terveyteen kohdistuvan rikoksen valmistelua koskevassa asiassa.
Takavarikoidut siemenet oli palautettava valittajalle kun syyte huumausainerikoksen valmistelusta oli hylätty - käräjäoikeuden tuomiota muutettiin Oikeuskirjallisuudessa on todettu, että menettämisseuraamuksen edellytyksenä oleva rikos on näytettävä toteen rikosprosessuaalisten sääntöjen mukaisesti. Jos näyttöä rikoksesta ei ole riittävästi ja syyte tulee hylättäväksi, ei myöskään menettämisseuraamusta saada tuomita. Koska KO oli asiassa kerrotuin tavoin ja lainvoimaisesti hylännyt syytteen, vaadittu rikosedellytys menettämisseuraamuksen määräämiseksi ei täyttynyt. Puheena oleva takavarikko oli siten kumottava ja siemenet palautettava valittajalle. (Vailla lainvoimaa 11.1.2017)
20.10.2015 14.00
Hovioikeus korotti huumausainerikoksen valmistelun rangaistusta Psilosybe-sienten tapauksessa – KKO:n ennakkoratkaisu sienten vaarallisuudesta tulossa Käräjäoikeus oli tuominnut Psilosybe-sienten kasvatusalustoja maahantuoneen vastaajan huumausainerikoksen valmistelusta 3 kuukauden ehdolliseen vankeuteen. Hovioikeus korotti rangaistuksen 5 kuukauden ehdolliseksi vankeudeksi. Korkein oikeus on eräässä toisessa asiassa myöntänyt valitusluvan Psilosybe-sienten vaarallisuudesta huumausaineena sekä rangaistuksen määräämisestä (VL 2015-64). Hovioikeus ei kuitenkaan pitänyt tarkoituksenmukaisena jäädä odottamaan korkeimman oikeuden ratkaisua. (Vailla lainvoimaa 20.10.2015)
11.3.2015 12.37
Vastaaja lähti omien sanojensa mukaan tappamaan mukanaan vesuri ja kääntöveitsi – käräjäoikeus hylkäsi syytteen törkeän henkeen tai terveyteen kohdistuvan rikoksen valmistelusta, hovioikeus tuomitsi A tarkoituksena oli tehdä B:lle rikoslain 21 luvun 6 §:ssä tarkoitetulla tavalla väkivaltaa ja hänellä oli tätä varten ollut hallussaan vesuri ja kääntöveitsi. A ei ollut vapaaehtoisesti luopunut rikoksen valmistelusta eikä vaara rikoksen tekemisestä ollut vähäinen. Hovioikeuden mukaan A oli siten menettelyllään syyllistynyt törkeän henkeen tai terveyteen kohdistuvan rikoksen valmisteluun. (Vailla lainvoimaa 11.3.2015)
20.2.2015 13.16
Syyttäjän vaatimus törkeän henkeen tai terveyteen kohdistuvan rikoksen valmistelusta ei menestynyt hovioikeudessakaan – vastaaja syyllistyi kuitenkin laittomaan uhkaukseenVeitsi oli ollut A:n hallussa hänen vankilasta vapautumisestaan lähtien. Hänen selitystään veitsen hallussapidosta tavan vuoksi ja myös itsepuolustusta varten ei voitu pitää kokonaan epäuskottavana. Yhteenvetona hovioikeus katsoi, että näyttöä kokonaisuudessaan arvioitaessa asiassa ei oltu esitetty riittävää selvitystä siitä, että A olisi tahallaan pitänyt veistä hallussaan syytteessä mainitun törkeän henkeen tai terveyteen kohdistuvan rikoksen valmistelua varten. (Vailla lainvoimaa 20.2.2015)
26.5.2014 16.18
Haastehakemus ns. yliopistoiskun suunnittelustaHelsingin käräjäoikeus aloitti 26. toukokuuta 2014 ns. yliopistoiskun suunnittelua koskevan pääkäsittelyn. Asian haastehakemus on seuraava:
17.7.2013 7.00
Eräiden vakavimpien rikosten valmistelu rangaistavaksi elokuun alusta Rangaistaviksi tulevat eräiden törkeimpien rikosten eli henkirikoksen, törkeän pahoinpitelyn, panttivangin ottamisen ja törkeän ryöstön valmistelu. Valmisteluna rangaistavaa on myös näiden rikosten tekemisestä sopiminen. Tiettyjen vakavimpien rikosten valmistelu on jo tähän asti ollut rangaistavaa.
12.11.2012 9.04
Väitös terrorismirikoksen valmistelusta ja edistämisestäOTL Mikael Lohsen väitöstutkimuksen aiheena on terrorismirikoksen valmistelu ja edistäminen. Terrorismin torjunnan näkökulmasta valmistelu- ja edistämistunnusmerkistöt ovat eräänlaisia etumaastoon työnnettyjä kriminalisointeja tai rikosvastuun laajennusosia, joilla pyritään pysäyttämään terroristien eteneminen tavoitteessaan. Terroristien näkökulmasta valmistelu ja edistäminen on sitä vastoin nähtävä toimintaedellytysten luomisena päärikosta varten.
25.10.2012 15.18
Hallituksen esitys eräiden vakavimpien rikosten valmistelun kriminalisoimiseksiSäännökset eräiden törkeimpien rikosten valmistelun rangaistavuudesta aiotaan lisätä rikoslakiin. Hallituksen eduskunnalle antaman esityksen mukaan rangaistaviksi teoiksi säädettäisiin henkirikoksen, törkeän pahoinpitelyn, panttivangin ottamisen ja törkeän ryöstön valmistelu. Valmisteluna rangaistavaa olisi myös näiden rikosten tekemisestä sopiminen.
18.6.2012 16.38
Törkeiden rikosten valmistelun kriminalisointi sai kannatustaLausunnonantajat kannattavat pääosin ehdotusta törkeiden rikosten valmistelun säätämisestä rangaistavaksi. Oikeusministeriön työryhmä oli ehdottanut, että henkirikoksen, törkeän pahoinpitelyn, panttivangin ottamisen ja törkeän ryöstön valmistelu säädettäisiin rangaistavaksi. Valmisteluna rangaistavaa olisi myös näiden rikosten tekemisestä sopiminen.
Työryhmän ehdotus eräiden vakavimpien rikosten valmistelun kriminalisoinnista valmistuiOikeusministeriön työryhmä ehdottaa, että rikoslakiin lisättäisiin säännökset eräiden törkeimpien rikosten valmistelun rangaistavuudesta. Rangaistaviksi teoiksi säädettäisiin henkirikoksen, törkeän pahoinpitelyn, panttivangin ottamisen ja törkeän ryöstön valmistelu. Valmisteluna rangaistavaa olisi myös näiden rikosten tekemisestä sopiminen.